સર્વોચ્ચ અદાલતે મુંબઇમાં બાંધવામાં આવેલી ૩૧ માળની ગેરકાયદે આદર્શ સોસાયટીની ઇમારતનો કબજો કેન્દ્ર સરકારને સોંપવાનો આદેશ આપતાં જણાવ્યું હતું કે આ ઇમારતને તોડી પાડવામાં ન આવે. એપ્રિલ મહિનામાં મુંબઇની વડી અદાલતે આ ઇમારતને તોડી પાડવાનો આદેશ આપ્યો હતો. શુક્રવારે સર્વોચ્ચ અદાલતે આપેલા આદેશમાં જણાવ્યું હતું કે આ ઇમારતનો કબજો સોંપવાનું કામ પાંચ ઓગસ્ટે અથવા તે પહેલાં પુરૂ કરવામાં આવે. ઇમારતનો કબજો સોંપવાની પ્રક્રિયા મુંબઇ હાઇકોર્ટના રજિસ્ટ્રાર જનરલની દેખરેખ હેઠળ પુરી કરવામાં આવશે. એપ્રિલ મહિનામાં મુંબઇની વડી અદાલતે આપેલા ચુકાદા સામે આદર્શ કોઓેપરેટિવ હાઉસિંગ સોસાયટીએ સર્વોચ્ચ અદાલતમાં અપીલ કરી હતી. સર્વોચ્ચ અદાલતે કેન્દ્ર સરકારને ભ્રષ્ટ રાજકારણીઓ અને અમલદારો, જેમણે લાયકાત વિના તેમાં ફલેટ મેળવ્યા હતા-તેમની સામે પગલાં ભરવાનો આદેશ આપ્યો હતો. કારગીલ યુદ્ધમાં સૈનિકોની વિધવા બનેલી મહિલાઓ માટે બનાવવામાં આવેલા ફલેટ આ રાજકારણીઓ અને અમલદારોએ તેમના નામે પચાવી પાડયા હતા. આદર્શ સોસાયટીએ કરેલી અરજીને ધ્યાનમાં લઇ મુંબઇ હાઇકોર્ટની બેન્ચે એપ્રિલમાં તેના આદેશનો અમલ કરવા સામે ૧૨ સપ્તાહનો સ્ટે આપ્યો હતો જેથી આદર્શ સોસાયટી સર્વોચ્ચ અદાલતમાં અપીલ નોંધાવી શકે. આદર્શ સોસાયટીએ તેની ૯૦ દિવસની સમયમર્યાદા પૂરી થાય તે પહેલાં જ સ્પેશિયલ લિવ પિટિશન નોંધાવી હતી.